Svaki student tijekom studentskih dana muku muči s računanjem i vođenjem brige o isplatama preko studentskih ugovora. Potrebno je paziti na razne limite, koji su se početkom ove godine mijenjali, a od svakog prekoračenja tih limita studentima (nerijetko i roditeljima) pada mrak na oči. No, stiglo je rješenje u obliku aplikacije Sumirra, koja vodi brigu o svim zaradama preko studentskog ugovora, ali i upozorava na eventualna skora prekoračenja. Pogađate, ovu korisnu aplikaciju za svakog studenta, osmislili su upravo – studenti!

Limit da roditelji ne plaćaju porez dogodine – 15.000 kuna, limit do kojeg student ne plaća porez – 60.600 kuna… Po novom Pravilniku o porezu na dohodak s početka veljače, ovo su limiti na koje studenti moraju paziti prilikom rada preko studentskih ugovora. Dosad je bilo potrebno bilježiti svaku zaradu kako biste bili sigurni u brojke ili eventualno tražiti ispis svih isplata u Poreznoj upravi. No, sada će to za vas raditi Sumirra, odnosno, osobni financijski asistent za studente koji prati prihod preko studentskog ugovora i pazi na porezne pragove.

Sve je počelo od običnog kalkulatora za studentske ugovore

Radi se o aplikaciji koju je prilično jednostavno koristiti, a koja će biti od velike pomoći baš svakom studentu. Da priča bude u potpunosti studentska, iza ideje i same izrade Sumirre stoji – četvero studenata. Petar Šegina s FER-a, Filip Šuste s TVZ-a te Stanko Krtalić Rusendić i Marko Božac s Ekonomskog fakulteta u Zagrebu – četverac je to koji je osmislio i izradio Sumirru. Otkud ideja za aplikaciju, kako ona točno funkcionira i kako je tekla njezina izrada, popričali smo s članom tima Markom. Kako nam priča, dečki se poznaju već nekoliko godina, a zajedno su bili na nekoliko natjecanja i hackathona.

– Sve nas je mučio isti problem svake godine – porezni pragovi i zakonske obveze oko studentskog rada, govori nam Marko i dodaje da je sve počelo kao običan kalkulator za studentske ugovore.

Osobno si je u tablici vodio evidenciju prihoda, no kada su to trebali učiniti drugi, trebali su proći kroz sve isplate u Poreznoj upravi što uzima podosta vremena nakon čega su dečki zaključili da bi to mogla raditi aplikacija. Dečki su na ideju došli krajem prošle godine, a Sumirru su lansirali u lipnju 2017. Marko nam kaže kako su većinu posla na aplikaciji napravili tijekom svibnja, nakon obaveza na fakultetima.

Jednostavno korištenje Sumirre još je praktičnije i korisnije povezivanjem s Facebook Messengerom

Prilikom izrade Sumirre, shvatili su koliko je sustav zapravo kompliciran.

– Shvatili smo koliko je porezni sustav kompliciran i koliko postoji iznimki. Sve što je propisano s nekoliko zakona i pravilnikom trebali smo pretočiti u razumni programski kod i na jednostavan način prikazati korisniku što je ponekad zaista problem, kaže nam Marko.

Sama aplikacija funkcionira prilično jednostavno. Svi studenti koji imaju AAI@Edu.Hr račun (račun koji svaki student dobije pri upisu na faks kako bi se mogao ulogirati u Studomat) unesu ga u Sumirru. Ako se, primjerice, studira u Zagrebu, potrebno je unijeti podatke za Studentski centar Zagreb (OIB, JMBAG i matični broj). Nakon unosa podataka, Sumirra sama sistematizira studentske zarade i sve druge uplate te ih prikaže korisniku. Također, korisnik može dobiti obavijest o uplati i stanju ukupnih godišnjih zarada ako se Sumirra aktivira na Facebook Messengeru.

Božac: Sumirra se ne naplaćuje i nikada nećemo naplaćivati studentima kako bi saznali svoje financijsko stanje

Sumirra komunicira s Poreznom upravom (preko AAI@Edu.Hr računa) kako bi korisnik mogao saznati svoje zarade. Kako nam kaže Marko, ponekad e-porezna uprava ne radi kako spada zbog čega se javlja greška pri prijavi u Sumirru.

Aplikacija je dostupna na sumirra.com u desktop i mobilnoj verziji, i na Facebook Messengeru.

– Sumirra se ne naplaćuje i nikada nećemo naplaćivati studentima kako bi mogli saznati svoje financijsko stanje. Trenutno imamo pedesetak korisnika i očekujemo da ćemo ubrzo prijeći stotinu korisnika jer je ovo pri puta da istupamo javno s aplikacijom. Do sada smo ju uglavnom davali prijateljima na testiranje kako bi bili sigurni da ispravno radi. Feedback je pozitivan, stalno dobivamo nove ideje i prijedloge pa ćemo vjerojatno ubrzo omogućiti komentiranje poduzeća kako bi studenti mogli reći koje firme dobro, a koje loše, tretiraju svoje studentske zaposlenike, priča nam Marko o daljnjim idejama za razvoj aplikacije.

Ideje za budućnost: Komentiranje poduzeća i prikaz prosječnih studentskih plaća po poduzećima

Dečki koji su ju osmislili, sa Sumirrom su imali i uspjeha na natjecanjima. Tako su na studentskom natjecanju App Start Contest, u organizaciji eSTUDENT-a, osvojili prvu nagradu za najbolju aplikaciju. Samo natjecanje dalo im je povod da realiziraju svoju ideju i naprave proizvod koji mogu koristiti studenti. Nakon toga, upali su u inkubator na FER-u koji se zove SPOCK. Dečki će u SPOCK-u dobiti pomoć mentora i fakulteta da Sumirru unaprijede, dodaju nove mogućnosti poput komentiranja poduzeća i prikaza prosječnih plaća po poduzećima za studente, a krajnji im je cilj širenje Sumirre na opću populaciju.

Marko nam priznaje da bi mu tijekom studentskih dana definitivno bilo lakše da je ovakvu aplikaciju imao pri ruci.

– Sa Sumirrom se ne moram brinuti hoću li prijeći prag od 15.000 kuna zbog kojeg bi moji roditelji trebali platiti porez dogodine. Odnosno, mogu znati u svakom trenu koliko sam zaradio i postoji li mogućnost da prijeđem taj prag. Ukoliko ga prijeđem, znam da će mi Sumirra to javiti i dati mi informacije koje su mi potrebne, zaključuje Marko i dodaje kako mu je opći dojam da su studenti ipak vrlo bazično ili čak površno upoznati s pravilima koja reguliraju studentski rad.